b'\n_START_ARTICLE_\nOssi Ikonen\n_START_SECTION_\nSeuraura\n_START_PARAGRAPH_\nIkonen on JYPin kasvatti. H\xc3\xa4n toimi kaudella 2006\xe2\x80\x932007 joukkueen B-nuorten varakapteenina ja voitti Suomenmestaruuden. Kaudeksi 2009\xe2\x80\x932010 Ikonen teki kolmivuotisen sopimuksen Mestis-joukkue D Teamin kanssa. H\xc3\xa4n pelasi joukkueessa seitsem\xc3\xa4n ottelua sek\xc3\xa4 runkosarjassa ett\xc3\xa4 pudotuspeleiss\xc3\xa4 yhteistehoin 1+1=2 ja voitti kauden p\xc3\xa4\xc3\xa4tteeksi Mestis-hopeaa. Suurimman osan runkosarjastaan Ikonen pelasi kuitenkin viel\xc3\xa4 JYPin A-nuorissa, joiden varakapteenina h\xc3\xa4n toimi. Ikonen oli tehoilla 13+8=21 joukkueen tehokkain puolustaja ja kolmanneksi paras maalintekij\xc3\xa4 Juuso M\xc3\xb6rskyn kanssa. H\xc3\xa4n voitti koko A-nuorten SM-liigan puolustajien maalip\xc3\xb6rssin._NEWLINE_Varsinainen Mestiksen tulokaskausi 2010\xe2\x80\x932011 toi Ikoselle 27 runkosarja- ja kahdeksassa playoff-ottelussa tehot 2+6=8. H\xc3\xa4n voitti kauden p\xc3\xa4\xc3\xa4tteeksi Mestis-pronssia. Ikonen pelasi kauden aikana my\xc3\xb6s yhdeks\xc3\xa4n runkosarjaottelua JYPin A-nuorissa. Kaudeksi 2011\xe2\x80\x932012 D Teamin nimi vaihtui JYP-Akatemiaksi. Ikonen nimettiin joukkueen varakapteeniksi. H\xc3\xa4n oli tehoilla 5+13=18 joukkueen paras sy\xc3\xb6tt\xc3\xa4j\xc3\xa4, tehokkain puolustaja sek\xc3\xa4 kolmanneksi paras pistemies. Ikonen sijoittui Mestiksen puolustajien pistep\xc3\xb6rssiss\xc3\xa4 kymmenenneksi Kiekko-Vantaan Saku Salmelan ja Jukureiden Ilkka Kallioisen kanssa. H\xc3\xa4net nostettiin JYPin SM-liigajoukkueen kokoonpanoon ensimm\xc3\xa4isen kerran 27. tammikuuta 2012 vierasotteluun Tapparaa vastaan. Ikonen merkittiin liigadebyytiss\xc3\xa4\xc3\xa4n ykk\xc3\xb6spuolustajapariin Kalle Koskisen viereen ja h\xc3\xa4n sai j\xc3\xa4\xc3\xa4aikaa 16.46 minuuttia. Ikonen sai yhden sy\xc3\xb6tt\xc3\xb6pisteen \xc3\x89ric Perrinin tekem\xc3\xa4\xc3\xa4n maaliin sek\xc3\xa4 nelj\xc3\xa4 j\xc3\xa4\xc3\xa4hyminuuttia._NEWLINE_Toukokuussa 2012 Ikonen teki vuoden mittaisen jatkosopimuksen JYP-Akatemian kanssa. H\xc3\xa4n oli kaudella 2012\xe2\x80\x932013 taas joukkueen tehokkain puolustaja tehoilla 2+16=18. Ikonen pelasi kauden aikana my\xc3\xb6s nelj\xc3\xa4 SM-liigaottelua ja edusti JYPi\xc3\xa4 my\xc3\xb6s kahden European Trophy -ottelun verran. JYP-Akatemian Mestis-kauden p\xc3\xa4\xc3\xa4tteeksi h\xc3\xa4n siirtyi loppukaudeksi Kazakstanin mestaruussarjassa pelaavan Beibarys At\xc4\xb1raw\xe2\x80\x99n riveihin. Ikonen voitti siell\xc3\xa4 kauden p\xc3\xa4\xc3\xa4tteeksi hopeaa. Kaudeksi 2013\xe2\x80\x932014 h\xc3\xa4n siirtyi vuoden mittaisella sopimuksella samassa liigassa pelaavaan Irty\xc5\xa1 Pavlodariin. Ikonen oli koko Kazakstanin liigan kev\xc3\xa4\xc3\xa4n 2014 pudotuspelien tehokkain puolustaja tehoilla 2+11=13. H\xc3\xa4n jakoi my\xc3\xb6s tehotilaston voiton Arlan Kokshetaun Du\xc5\xa1an Deve\xc4\x8dkan kanssa lukemalla +10. Ikonen voitti kauden p\xc3\xa4\xc3\xa4tteeksi Kazakstanin-mestaruuden. H\xc3\xa4n edusti Pavlodaria kauden aikana my\xc3\xb6s Continental Cupissa._NEWLINE_Kaudeksi 2014\xe2\x80\x932015 Ikonen palasi Mestikseen ja siirtyi vuoden mittaisella sopimuksella KooKoohon. H\xc3\xa4n jakoi kev\xc3\xa4\xc3\xa4n 2015 pudotuspelien puolustajien maalip\xc3\xb6rssin voiton nelj\xc3\xa4ll\xc3\xa4 osumallaan joukkuetoverinsa Jarno Lippojoen kanssa ja voitti kauden p\xc3\xa4\xc3\xa4tteeksi Mestis-hopeaa. Ikonen valittiin sarjan toiseen t\xc3\xa4hdist\xc3\xb6kent\xc3\xa4lliseen. Kauden 2015\xe2\x80\x932016 kynnyksell\xc3\xa4 Ikonen siirtyi marraskuun maaottelutaukoon asti kest\xc3\xa4neell\xc3\xa4 sopimuksella Mestiksen nousijajoukkue Kokkolan Hermeksen riveihin. T\xc3\xa4m\xc3\xa4n j\xc3\xa4lkeen h\xc3\xa4nen sopimustaan jatkettiin kauden loppuun. Ikonen oli joukkueen kolmanneksi paras pistemies Teemu Hutun kanssa sek\xc3\xa4 tehokkain puolustaja tehoilla 6+29=35, joilla h\xc3\xa4n sijoittui Mestiksen puolustajien pistep\xc3\xb6rssiss\xc3\xa4 kolmanneksi. Kev\xc3\xa4\xc3\xa4n 2016 pudotuspeleiss\xc3\xa4 Ikonen jakoi Hermeksen sis\xc3\xa4isen tehotilaston voiton Nico Lehdon kanssa lukemalla +5. H\xc3\xa4net valittiin kauden p\xc3\xa4\xc3\xa4tteeksi Mestiksen toiseen t\xc3\xa4hdist\xc3\xb6kent\xc3\xa4lliseen._NEWLINE_Kaudeksi 2017\xe2\x80\x932018 Ikonen palasi 1+1-vuotisella SM-liigasopimuksella kasvattajaseuraansa JYPiin. H\xc3\xa4n teki liigauransa avausmaalin runkosarjan toisella kierroksella 9. syyskuuta 2017 vieraissa Helsingin IFK:ta vastaan. Kaikkiaan Ikosen ensimm\xc3\xa4inen kokonainen SM-liigakausi toi 59 runkosarjaottelussa tehot 3+8=11 ja kuudessa playoff-ottelussa tehot 1+1=2. Mestarien liigassa h\xc3\xa4n teki 12 ottelussa yhden sy\xc3\xb6tt\xc3\xb6pisteen. Ikonen voitti CHL:n mestaruuden. Maaliskuussa 2018 h\xc3\xa4n teki kaksivuotisen jatkosopimuksen JYPin kanssa.\n_START_SECTION_\nMaajoukkueura\n_START_PARAGRAPH_\nIkonen on pelannut kolme nuorten ja nelj\xc3\xa4 poikien maaottelua.'